text: HK: Hvordan får vi Ryanair til at indgå overenskomst?
  04 februar 2015 kl. 07.26
  Ryanair vil ikke lave overenskomst i Danmark. Det vil de ansatte diskutere onsdag.
  Konflikten mellem Ryanair og Flyvebranchens Personale Union, FPU, bliver diskuteret onsdag i Billund Lufthavn.
  Det sker, når HK Luftfart besøger sine HK-medlemmer i lufthavnen.
  Hvordan tackler vi Ryanair, lyder spørgsmålet.
  - Jeg ser frem til, at det vil lykkes FPU at få en landsdækkende overenskomst for Ryanair, da det vil betyde ordnede løn- og arbejdsforhold for de Ryanair-ansatte, der flyver ud fra Billund, siger Henny Fiskbæk, der er formand for HK Privat Sydjylland.
  Ryanair er kendt for at betale meget lave lønninger og har meddelt, at selskabet ikke vil have noget med fagforeninger at gøre.
  